CELEX: 
Language: ro
Date: 2017-09-29 00:00:00
Title: REGULAMENTUL DELEGAT (UE) …/… AL COMISIEI de completare a Regulamentului (UE) 2016/1011 al Parlamentului European și al Consiliului privind precizarea modului în care trebuie evaluate cuantumul nominal al instrumentelor financiare, altele decât instrumentele financiare derivate, cuantumul noțional al instrumentelor financiare derivate și valoarea netă a activelor fondurilor de investiții

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Regulamentul (UE) 2016/1011 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții (Regulamentul privind indicii de referință) introduce un cadru comun pentru a garanta exactitatea și integritatea indicilor de referință la care se raportează instrumentele financiare, contractele financiare sau fondurile de investiții din Uniunea Europeană. Acesta contribuie, astfel, la buna funcționare a pieței interne, asigurând, totodată, un nivel ridicat de protecție a consumatorilor și a investitorilor.
            
            
               Prezentul regulament delegat are la bază o delegare de competențe facultativă prevăzută în Regulamentul privind indicii de referință. Chestiunea subsidiarității a fost tratată în evaluarea impactului pentru Regulamentul privind indicii de referință. 
            
            
               2.CONSULTĂRI PREALABILE ADOPTĂRII ACTULUI
            
            
               Comisia a încredințat Autorității Europene pentru Valori Mobiliare și Piețe (ESMA) sarcina de a elabora un aviz tehnic privind eventualele acte delegate adoptate pentru Regulamentul privind indicii de referință. ESMA a transmis acest aviz Comisiei la data de 10 noiembrie 2016. Pentru pregătirea acestui aviz tehnic, ESMA a organizat două consultări publice - una în perioada februarie-martie 2016 (51 de răspunsuri publicate
                  1
               ) și cealaltă în iunie 2016 (33 de răspunsuri publicate
                  2
               ). Aceasta a organizat, de asemenea, o ședință publică la 29 februarie 2016. Comisia a participat la reuniunile grupului operativ al ESMA responsabil de pregătirea avizului și la ședința publică și a ținut cont, la elaborarea regulamentului delegat, de răspunsurile la consultări. 
            
            
               Respondenții la consultarea organizată de ESMA privind proiectul de aviz tehnic au fost, în linii mari, de acord cu normele care urmează să se aplice în cazul în care nu există date disponibile din sursele de date propuse de ESMA. Unii respondenți au solicitat clarificarea faptului că utilizarea datelor disponibile nu înseamnă că administratorii de indici de referință trebuie să cumpere date disponibile contra cost. Alții au sugerat că și autoritățile naționale competente și ESMA ar trebui să își pună la dispoziție sursele de date relevante. 
            
            
               În fine, ESMA a întrebat dacă ar fi util să se utilizeze contracte de licență pentru a identifica instrumentele financiare care se raportează la indici de referință, în special pentru fondurile de investiții. Majoritatea respondenților nu au considerat că ar fi util. Aceștia au declarat că orice utilizare obligatorie a contractelor de licență ar reprezenta o sarcină excesivă, mai ales având în vedere că nu există nicio obligație legală pentru utilizatori de a răspunde la chestionarele menționate în consultare. De asemenea, respondenții au pus sub semnul întrebării capacitatea acestei abordări de a oferi o imagine completă asupra gradului de utilizare a unui indice de referință. Prin urmare, ESMA a decis să nu menționeze utilizarea contractelor de licență în avizul său; acestea nu sunt menționate nici în prezentul act delegat.
            
            
               La rândul său, Comisia a organizat, în 2016 și în primul trimestru din 2017, reuniuni bilaterale cu diverse părți interesate pentru a discuta actele delegate. De asemenea, a organizat două reuniuni ale grupului de experți relevant, în cursul cărora măsurile delegate au fost discutate de experți ai ministerelor de finanțe și ai autorităților de supraveghere din statele membre și de observatori din cadrul Parlamentului European și al ESMA. 
            
            
               Publicul a fost invitat să se pronunțe în privința proiectului de Regulament delegat al Comisiei în perioada 22 iunie-20 iulie 2017, după consultarea interservicii, care a avut loc în cadrul Comisiei. Un respondent a sugerat că pentru utilizarea unor cuantumuri și valori alternative, astfel cum sunt definite la articolul 4, ar putea fi utile orientări suplimentare din partea ESMA. Un alt respondent a propus ca formularea „cât mai bine cu putință, în măsura posibilităților” de la articolul 4 ar trebui introdusă și în articolele 1, 2 și 3. Cu toate acestea, articolele 1, 2 și 3 conțin formulări clar definite. Administratorii de indici de referință ar trebui să fie în măsură să le respecte. Rămâne la latitudinea acestora să decidă sursa din care își obțin datele, dar este, de asemenea, responsabilitatea acestora să se asigure că datele sunt corecte.
            
            
               3.ELEMENTELE JURIDICE ALE ACTULUI DELEGAT
            
            
               Articolul 1 stabilește metoda de calcul în faza inițială în cazul în care datele necesare, descrise la articolele 2-4, nu vor fi disponibile în momentul intrării în vigoare al prezentului regulament delegat.
            
            
               Articolele 2-4 precizează modul în care ar trebui calculate cuantumurile nominale, cuantumurile noționale și valorile nete ale activelor pentru a stabili dacă un indice de referință ar trebui considerat critic. 
            
            
               Articolul 5 stabilește modul în care ar trebui să se realizeze calculul în cazul unei raportări indirecte la un indice de referință.
            
            
               REGULAMENTUL DELEGAT (UE) …/… AL COMISIEI
            
            
               din 29.9.2017
            
            
               de completare a Regulamentului (UE) 2016/1011 al Parlamentului European și al Consiliului privind precizarea modului în care trebuie evaluate cuantumul nominal al instrumentelor financiare, altele decât instrumentele financiare derivate, cuantumul noțional al instrumentelor financiare derivate și valoarea netă a activelor fondurilor de investiții
            
            
               (Text cu relevanță pentru SEE)
            
            
               COMISIA EUROPEANĂ,
            
         
         
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2016/1011 al Parlamentului European și al Consiliului din 8 iunie 2016 privind indicii utilizați ca indici de referință în cadrul instrumentelor financiare și al contractelor financiare sau pentru a măsura performanțele fondurilor de investiții și de modificare a Directivelor 2008/48/CE și 2014/17/UE și a Regulamentului (UE) nr. 596/2014
                  3
               , în special articolul 20 alineatul (6) litera (a),
            
            
               întrucât:
            
            
               (1)Valoarea totală a instrumentelor financiare, a contractelor financiare sau a fondurilor de investiții care se raportează la un indice de referință este un criteriu esențial pentru clasificarea acestui indice de referință, în conformitate cu Regulamentul (UE) 2016/1011, ca fiind critic, semnificativ sau nesemnificativ. Prin urmare, este necesar ca cuantumul nominal al instrumentelor financiare, altele decât instrumentele financiare derivate, cuantumul noțional al instrumentelor financiare derivate și valoarea netă a activelor fondurilor de investiții să se calculeze în același mod pe întreg teritoriul Uniunii, astfel încât să se asigure o clasificare consecventă a indicilor de referință în statele membre și o aplicare uniformă a Regulamentului (UE) 2016/1011.
            
            
               (2)Prin urmare, pentru a se asigura fiabilitatea indicilor de referință, cuantumul nominal al instrumentelor financiare, cuantumul noțional al instrumentelor financiare derivate și valoarea netă a activelor fondurilor de investiții ar trebui să se calculeze pe baza datelor de reglementare, în cazul în care acestea sunt disponibile.
            
            
               (3)Valoarea totală a instrumentelor financiare, a contractelor financiare sau a fondurilor de investiții ar trebui să se calculeze ținând seama atât de raportările directe la respectivele instrumente financiare, contracte financiare și fonduri de investiții, cât și de raportările indirecte la un indice de referință din cadrul unei combinații de indici de referință. În cazul în care un instrument financiar, un contract financiar sau un fond de investiții se raportează la mai mulți indici de referință, este oportun să se țină cont de această raportare multiplă la calcularea valorii totale a instrumentelor financiare, a contractelor financiare și a fondurilor de investiții care se raportează la un indice de referință, întrucât aceste produse financiare nu depind exclusiv de indicele de referință respectiv. Prin urmare, trebuie să se precizeze modul de calcul al valorii totale în cazul raportărilor indirecte, astfel încât să fie direct aplicabil și să se măsoare în mod consecvent în cadrul Uniunii,
            
            
               ADOPTĂ PREZENTUL REGULAMENT:
            
            
               Articolul 1
                  Cuantumul nominal al instrumentelor financiare, altele decât instrumentele financiare derivate și titlurile de participare la organisme de plasament colectiv
            
            
               Cuantumul nominal al instrumentelor financiare, altele decât instrumentele financiare derivate și titlurile de participare în organisme de plasament colectiv, este valoarea nominală totală emisă, exprimată în valoare monetară, menționată în tabelul 3, rubrica 14 din anexa la Regulamentul delegat (UE) 2017/585 al Comisiei
                  4
               .
            
            
               Articolul 2
                  Valoarea noțională a instrumentelor financiare derivate
            
            
               Valoarea noțională a instrumentelor financiare derivate,menționată la articolul 20 alineatul (6) litera (a) din Regulamentul (UE) 2016/1011 este valoarea noțională menționată în tabelul 2, rubrica 20 din anexa la Regulamentul delegat (UE) 2017/104 al Comisiei
                  5
               . Cu toate acestea, atunci când valoarea noțională este negativă, valoarea noțională este egală cu valoarea absolută.
            
            
               În cazul tranzacțiilor cu indici de instrumente derivate de credit, la valoarea noțională se aplică un factor de indexare preluat din tabelul 2, rubrica 89 din anexa la Regulamentul delegat (UE) 2017/104.
            
            
               Articolul 3
                  Valoarea netă a activelor organismelor de plasament colectiv
            
            
               Valoarea netă a activelor organismelor de plasament colectiv menționată la articolul 20 alineatul (6) litera (a) din Regulamentul (UE) 2016/1011 este una dintre următoarele:
            
            
               (a)pentru organismele de plasament colectiv care intră sub incidența Directivei 2009/65/UE a Parlamentului European și a Consiliului
                  6
               : valoarea unitară a activului net corespunzătoare unui titlu de participare raportată în cel mai recent raport anual sau semestrial menționat la articolul 68 alineatul (2) din directiva respectivă, înmulțită cu numărul de unități;
            
            
               (b)pentru organismele de plasament colectiv care intră sub incidența Directivei 2011/61/UE a Parlamentului European și a Consiliului
                  7
               : cea mai recentă valoare a activelor nete menționate la articolul 104 alineatul (1) litera (c) din Regulamentul delegat (UE) nr. 231/2013 al Comisiei
                  8
               .
            
            
               Articolul 4
                  Utilizarea unor cuantumuri și valori alternative
            
            
               În cazul în care cuantumurile sau valorile pentru calcularea valorii totale a instrumentelor financiare, a contractelor financiare sau a fondurilor de investiții care se raportează la indicele de referință menționate la articolele 1, 2 și 3 nu sunt disponibile sau sunt incomplete, valoarea totală menționată la articolul 20 alineatul (1) litera (a) din Regulamentul (UE) 2016/1011 și valoarea medie totală menționată la articolul 24 alineatul (1) litera (a) din respectivul regulament se calculează utilizând cuantumuri sau valori alternative, inclusiv substituenți și cuantumuri sau valori raportate de furnizori de informații privați sau date privind totalul pozițiilor deschise calculate și publicate de operatorii de pe piață, cu condiția ca respectivii substituenți și respectivele cuantumuri sau valori să aibă o reputație suficient de bună și să fie suficient de fiabile.
            
            
               Un administrator care utilizează cuantumuri sau date alternative calculează cuantumul total cât mai bine cu putință, în măsura posibilităților, pe baza datelor disponibile.
            
            
               Un administrator care utilizează cuantumuri sau date alternative furnizează autorității competente o precizare scrisă a surselor de date folosite atunci când informează autoritatea competentă respectivă în conformitate cu articolul 24 alineatul (3) din Regulamentul (UE) 2016/1011.
            
         
         
            
               Articolul 5
                  Moneda
            
            
               Cuantumurile și valorile menționate la articolele 1, 2 și 3 sunt exprimate în EUR. În cazul în care este necesar, cuantumurile sau valorile sunt convertite la cursul de schimb zilnic de referință al euro publicat de Banca Centrală Europeană.
            
            
               Articolul 6
                  Raportare indirectă la un indice de referință din cadrul unei combinații de indici de referință
            
            
               În cazul în care un indice de referință este utilizat indirect în cadrul unei combinații de indici de referință, cuantumurile sau valorile în sensul pragurilor menționate la articolul 20 alineatul (1) și la articolul 24 alineatul (1) litera (a) din Regulamentul (UE) 2016/1011 sunt fie:
            
            
               (a)ponderea indicelui de referință, exprimată în procente, în cadrul combinației de indici de referință, înmulțită cu cuantumul total, cu valoarea totală sau cu valoarea medie, după caz, a instrumentului financiar sau a fondului de investiții în cauză, în cazul în care ponderea este precizată în mod clar sau poate fi estimată pe baza altor informații disponibile, fie
            
            
               (b)cuantumul total, valoarea totală sau valoarea medie, după caz, a instrumentului financiar sau a fondului de investiții în cauză, împărțit(ă) la numărul de indici de referință din cadrul combinației de indici de referință, în cazul în care ponderea efectivă a indicelui de referință nu este precizată sau nu poate fi estimată.
            
            
               Articolul 7
                  Intrarea în vigoare
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptată la Bruxelles, 29.9.2017.
            
            
               
                     Pentru Comisie
               
               
                     Preşedintele
                     Jean-Claude JUNCKER
               
            
         
         
            
                  
                     (1)
                  
                  https://www.esma.europa.eu/press-news/consultations/discussion-paper-benchmarks-regulation#TODO
                   
               
               
                  
                     (2)
                  
                  https://www.esma.europa.eu/press-news/consultations/consultation-paper-esma-technical-advice-benchmarks-regulation#TODO
                   
               
               
                  
                     (3)
                  JO L 171, 29.6.2016, p. 1.
               
               
                  
                     (4)
                  Regulamentul delegat (UE) 2017/585 al Comisiei din 14 iulie 2016 de completare a Regulamentului (UE) nr. 600/2014 al Parlamentului European și al Consiliului în ceea ce privește standardele tehnice de reglementare pentru standardele în materie de date și formatele aplicabile datelor de referință privind instrumentele financiare și pentru măsurile tehnice necesare în legătură cu modalitățile care trebuie stabilite de Autoritatea Europeană pentru Valori Mobiliare și Piețe și de autoritățile competente (JO L 87, 31.3.2017, p. 368).
               
               
                  
                     (5)
                  Regulamentul delegat (UE) 2017/104 al Comisiei din 19 octombrie 2016 de modificare a Regulamentului delegat (UE) nr. 148/2013 al Comisiei de completare a Regulamentului (UE) nr. 648/2012 al Parlamentului European și al Consiliului privind instrumentele financiare derivate extrabursiere, contrapărțile centrale și registrele centrale de tranzacții în ceea ce privește standardele tehnice de reglementare privind detaliile minime ale datelor care trebuie raportate registrelor centrale de tranzacții (JO L 17, 21.1.2017, p. 1).
               
               
                  
                     (6)
                  Directiva 2009/65/CE a Parlamentului European și a Consiliului din 13 iulie 2009 de coordonare a actelor cu putere de lege și a actelor administrative privind organismele de plasament colectiv în valori mobiliare (OPCVM) (JO L 302, 17.11.2009, p. 32).
               
               
                  
                     (7)
                  Directiva 2011/61/UE a Parlamentului European și a Consiliului din 8 iunie 2011 privind administratorii fondurilor de investiții alternative și de modificare a Directivelor 2003/41/CE și 2009/65/CE și a Regulamentelor (CE) nr. 1060/2009 și (UE) nr. 1095/2010 (JO L 174, 1.7.2011, p. 1).
               
               
                  
                     (8)
                  Regulamentul delegat (UE) nr. 231/2013 al Comisiei din 19 decembrie 2012 de completare a Directivei 2011/61/UE a Parlamentului European și a Consiliului în ceea ce privește derogările, condițiile generale de operare, depozitarii, efectul de levier, transparența și supravegherea (JO L 83, 22.3.2013, p. 1).